Europska mreža sudbenih vijeća (ENCJ)

Generalna skupština ENCJ-a

Lisabon, 30.5. – 1.6.2018.

 LISABONSKA DEKLARACIJA

 Na tragu pozitivnih promjena

Članovi ENCJ-a sastali su se u Lisabonu između 30. svibnja i 1. lipnja 2018. i zaključili:

1. ENCJ i njezini članovi nastoje unaprijediti pravosudne sustave diljem Europe u korist građana općenito. Pravosuđe koje se opire promjenama i za koje postoji percepcija nazadovanja izgubit će povjerenje građana i postati podložno vanjskim napadima, posebno onima od strane drugih grana državne vlasti i medija.
2. Sudbena vijeća trebala bi pokrenuti i voditi procese pozitivnih promjena s ciljem promicanja neovisnog, odgovornog i visoko kvalitetnog pravosuđa, tako da pravosuđe omogući pravodobno, nepristrano i učinkovito suđenje na dobrobit svih. Dva su aspekta takvih promjena: prvi, unutarnji u smislu angažmana nositelja tog procesa; drugi, vanjski u smislu odnosa sudbene s ostalim granama državne vlasti i jačanja uloge pravosuđa unutar države.
3. Što se prve točke tiče, ključ za postizanje uspjeha bilo koje inicijative jest osigurati da svi sudionici tog procesa budu uključeni u njega, a sudbena vijeća bi u tu svrhu trebala potaknuti sve njegove sudionike (posebno suce) ne samo da prihvate promjene, već i da ih potaknu u podržavanju tih promjena na bilo koji mogući način. U tom smislu:
4. Vijeća trebaju pomoći korisnicima da razumiju razloge zbog kojih se procesi moraju mijenjati kako bi ih potakli da podrže isti.
5. Vijeća trebaju poticati sve suce da sudjeluju u stalnom usavršavanju i poboljšanju njihovih znanja i vještina.
6. Prilikom imenovanja sudaca potrebno je razmotriti spremnost kandidata za prihvaćanje promjena i usvajanje suvremenih pristupa.
7. Vijeća trebaju djelovati kao most između sudaca i izvršne vlasti u odnosu na predložene reforme, čime se osigurava da mišljenja sudaca postanu poznata i da se ne provode reforme koje ne vode dovoljno računa o njihovom utjecaju na suce.
8. Vijeća bi također trebala aktivno potaknuti suce da iznesu svoje stavove o tome koje bi reforme bile vrijedne, prenoseći te stavove izvršnoj vlasti uvjeravajući ih da su promjene nužne.
9. Što se druge točke tiče, ENCJ ponavlja da je temeljni uvjet za održavanje i jačanje međusobnog povjerenja između pravosudnih tijela u Europskoj uniji, kao osnove za međusobno priznavanje, neovisnost, kvaliteta i učinkovitost svakog od pravosudnih sustava, uz poštivanje prava svake države. Posebno:
10. Sudbena vijeća trebaju preuzeti novu ulogu, kako u pogledu njihovih vlastitih država, tako i općenito, a sve kako bi se postigla bolja ravnoteža vlasti i ojačao položaj pravosuđa, izražavajući i pojašnjavajući ulogu neovisnog i odgovornog pravosuđa u državama utemeljenim na vladavini prava. Vladavina prava je univerzalna; ne poznaje državne granice i međunarodna je.
11. Vijeća trebaju imati ključnu ulogu u educiranju društva o tome što suci rade, podržavajući dosadašnje napore nekoliko zemalja u kojima suci idu u škole i razgovaraju s učenicima, kao dio sveukupnog napora da se objasni koliko je pravosuđe vitalan i neovisan dio svakog demokratskog društva.
12. Ovo bi sve trebao biti dio općenitih napora da pravosuđe bude pristupačnije i više shvaćeno u društvu, a ENCJ služi kao platforma kroz koju će ulogu sudaca i pravosuđa u cjelini shvatiti i odvjetnici i oni koji to nisu.
13. U tom smislu, ENCJ prati reformu Državnog sudbenog vijeća Poljske (KRS) s povećanom pažnjom. Članstvo u ENCJ-u zahtjeva da nacionalno pravosudno tijelo države članice Europske unije mora biti neovisno od izvršne i zakonodavne vlasti te da osigura konačnu odgovornost za podržavanje neovisnog pravosudnog sustava. ENCJ jasno daje do znanja da nazočnost predstavnika KRS-a na Glavnoj skupštini ne znači da će im status člana biti priznat nakon što Izvršni odbor da svoje konačno mišljenje o KRS-u. To će se mišljenje bazirati i na dijalogu s KRS-om. Izvršni odbor očekuje da će konačno mišljenje/stav biti završeno u roku od nekoliko mjeseci. Rezultati će biti podijeljeni s članicama, zajedno s preporukom Izvršnog odbora o nastavku djelovanja KRS-a kao članice ENCJ-a.
14. Situacija u Turskoj također je vrlo uznemirujuća. U prosincu 2016. godine, ENCJ je obustavio status promatrača Visokog vijeća za suce i tužitelje zbog nepoštivanja europskih standarda i Statuta ENCJ-a. ENCJ je nedavno s velikim žaljenjem saznao da je jedan od bivših članova Visokog vijeća za suce i tužitelje preminuo u pritvoru. ENCJ želi još jednom izraziti solidarnost s razriješenim sucima i tužiteljima Turske, te poziva nadležne turske vlasti da osiguraju brz, otvoren, pravedan i nepristran sudski postupak za pritvorene suce i tužitelje. Prva izvješća sa suđenja protiv suca i tužitelja daju slabe razloga vjerovati da će pravda biti zadovoljena.

Stoga, ENCJ poziva sudbena vijeća diljem Europe da pokrenu i vode proces pozitivnih promjena s ciljem promicanja neovisnog, odgovornog i visokokvalitetnog pravosuđa uključivanjem sudionika tog procesa na prethodno opisani način i jačanjem uloge sudbene vlasti u odnosu na druge grane državne vlasti.

Usvojeno u Lisabonu 1. lipnja2018.